Aldrei hafa fleiri íbúðir verið seldar yfir ásettu verði en í mars. Ný skýrsla um aðstæður á húsnæðismarkaði varpar ljósi á erfiðar aðstæður sem blasa við húsnæðiskaupendum.
Ófremdarástand er á húsnæðismarkaði samkvæmt nýrri mánaðarskýrslu Húsnæðis- og mannvirkjastofnunar. Meira en helmingur íbúða seldist yfir ásettu verði í mars. Það er margfalt hærra hlutfall en gengur og gerist. Sérstaklega er mikil aðsókn í íbúðir í fjölbýli á höfuðborgarsvæðinu. Þar seldust meira en sextíu prósent íbúða yfir ásettu verði.
Húsnæðiskaupendur þurfa ekki aðeins að horfast í augu við hátt verð, heldur hefur meðalsölutími íbúða aldrei verið styttri. Aðeins 35 dagar á höfuðborgarsvæðinu. Þá hafa aldrei verið fleiri nýskráð fyrirtæki í byggingariðnaði.
En húsnæði er ekki eingöngu af skornum skammti heldur mun dýrara eftir undanfarnar vaxtahækkanir. Eftir hækkun í byrjun mánaðar eru stýrivextir þrjú komma sjötíu og fimm prósent (3,75%). Viðbúið er að vextir á óverðtryggðum lánum hækki í kjölfarið. Greiðslubyrði verður líklega um þriðjungi hærri í næsta mánuði en hún var fyrir ári.
Ófremdarástand er á húsnæðismarkaði samkvæmt nýrri skýrslu Húsnæðis- og mannvirkjastofnunnar. Meira en helmingur íbúða selst yfir ásettu verði og meðalsölutími hefur aldrei verið styttri. 